פופי

פּוֹפַּי - שבועון לילדים או "פּוֹפַּי/חֶבְרַיָּה" היה שבועון קומיקס בעברית שיצא בישראל בשנים 1971–1973, המבוסס על הדמות המצוירת פופאי המלח. האיורים של החוברת התבססו על סדרת חוברות הקומיקס "Popeye" בהוצאת "Dell Comics"  וחוברות ההמשך "Popeye The Sailor" בהוצאת "King Comics" ו-"Charlton Comics" . השבועון יצא בעריכת יוסף גמזו, ועיצובו הגרפי נעשה על ידי יעקב שילה.

דמויות 
פופי (Popeye) - הגיבור, מקבל כוח על-אנושי כאשר הוא אוכל תרד.
שמן זית (Olive Oyl) - אהובתו הצרחנית של פופאי אותה הוא מציל שוב ושוב מסכנות. נהנת כאשר פופי וברוטוס מתחרים בניהם על תשומת הלב שלה ולעיתים שולחת אותם להתחרות אחד בשני כדי להוכיח את עצמם ובכך גורמת להם לריב אחד עם השני.
ברוטוס (Bluto) - אויבו המושבע של פופאי. בריון המתמודד מול פופאי על אהבתה של שמן-זית המחזירה לו מדי פעם פלרטוטים.
סויפי (Sweapea) - ילד עזוב שאומץ על ידי פופאי. בדומה לפופאי הופך לבלתי מנוצח כאשר הוא אוכל תרד.
וימפי (Wimpy) - חברו הזלזלן של פופאי, בעל רעב בלתי נשלט להמבורגרים.
פרופסור חרטומי (O. G. Wotasnozzle) - מדען מטורף, השוכר חדר בביתו של סאפו ואינו יכול לשלם לו מכיוון שהוא מבזבז את כל כספו על המצאותיו.
סאפו (Sappo) - דמות חסרת מזל הסובלת מהמצאותיו של חרטומי ומנסה שוב ושוב לגבות ממנו כסף על שכר הדירה.
יוג’ין הג’יפ (Eugene the Jeep) - יצור מוזר שהגיע ממימד אחר. מסוגל להלך על הקירות ולשגר עצמו למרחק.
סבתא זרש (Sea Hag) - המכשפה האחרונה עלי אדמות, נאבקת ללא הצלחה בפופאי.
המלך בְּלוֹזוֹ (King Blozo) - מלך תֶּרֶדִיָה (אי פורה בגידולים חקלאיים ושדות תרד). למרות מוצאו המלכותי המלך נקלע שוב ושוב לבעיות בניהול הממלכה ומזמן את פופי ידידו כדי לקבל עיצה כיצד לצאת מהתסבוכת.

חוברות 
בתחילה החוברת כללה בדפיה המרכזיים את העיתון "חבריה" שכלל כתבות מקוריות ומתורגמות ופינות קבועות וכונתה "פופי - בתוספת השבועון חבריה". הגליונות המאוחרים יותר יצאו ללא העיתון חבריה וכונו "פופי - סיפורים, עלילות והמצאות".

החוברת הראשונה שיצאה בעברית היא תרגום של שתי רצועות קומיקס מתוך חוברת מספר 84 בהוצאת קינג קומיקס  שיצאה לאור בפברואר 1967. הסיפור שפותח את החוברת הוא "Spook Island" שכונה בעברית "אי השדים".

העריכה הגרפית כללה הפיכת מראה של הציורים המקוריים, כנראה לצורך התאמה לשפה העברית מימין לשמאל. מחיקת המלל המקורי באנגלית וכתיבת תרגום בקליגרפיה עברית.

חבריה - עיתון הצברים הצעיר 
העיתון "חֶבְרַיָּה" הופיע בגליונות 1-66 של שבועון פופי ומספרו תאם למספר הגיליון של פופי. הוא הכיל מספר מדורים קבועים כגון "נא להכיר" בו התוודעו הקוראים לסופרים ולמלחינים בישראל, מדור הבדיחות "צחוק בצד", ומדור "חידות וחידודים" מאת אברהם סלמן. מדורים נוספים כללו סיפורים מקוריים או מתורגמים בהמשכים, תיאורים של עמי העולם, מדור תיאטרון ועוד.
בין כותבי המדורים היו גיורא מנור, חנן שדמי, יוסי ואלד, ירדנה הדס, ורדה ויעקב גלבוע ואחרים. עם פרוץ מלחמת יום כיפור באוקטובר 1973 חדלה הוצאתו לאור של השבועון.

קישורים חיצוניים 
 רשימת חוברות הקומיקס המקוריות באתר מעריצים של פופי.
 
 חוברות פופי באתר comics.org

הערות שוליים

רצועות קומיקס